Solitaire Vita du Preez: Graffiti Books
R 239You save R 26
Wanneer Donna de Villiers en haar man Divan skei, moet hulle die suksesvolle juweliersonderneming sowel as hulle huis in Tamboerskloof verkoop, sodat hulle bates verdeel kan word. Haar selfbeeld is aan skerwe na Divan se verraad. Die eens suksesvolle juwelier wat pryse vir haar werk losgeslaan het, se skeppingsdrang is daarmee heen.
Sy wil wegkom uit die kringe waarin sy en Divan beweeg het, waar almal nou oor haar vernederende egskeiding skinder. Donna swerf van kusdorp na kusdorp waar sy ontvlugting op haar branderplank en in die arms van surfers vind. Wanneer sy na amper 'n jaar die allerlaagste punt bereik, besef Donna sy is op 'n pad van selfvernietiging. Sy moet weer van voor af begin en sy aanvaar 'n opdrag om 'n replika van 'n antieke hangertjie te maak. Dit neem haar na Minnaarshof, 'n spogplaas in die Riebeekvallei. Hier ontmoet sy vir Toit Minnaar.
Toit treur al meer as 'n jaar oor sy vrou se dood, maar hy neem 'n wilsbesluit om weer sy lewe op koers te kry. Hy aanvaar 'n uitdaging om deel te neem aan 'n realiteitstelevisiereeks, Boer soek 'n vrou. Wanneer die drie vroue en die TV-span op die plaas kom kuier, begin die poppe dans. Daar is wedywering en katgevegte en Toit begin al hoe meer aangetrokke voel tot Donna. Donna doen egter haar bes om gevoelens wat Toit in haar wakker maak, te onderdruk. Sy wil weer haar loopbaan op dreef kry én terugkry wat 'n man by haar gesteel het.
Solitaire is die eerste roman in 'n vierluik. Woestynroos is die tweede boek en verskyn in Julie 2015. Die ander twee sal in 2016 verskyn.